Diari Oficial de la Generalitat Valenciana


Sumari del DOGV 7464, del 12-02-2015 (2015/1204)

ORDE 6/2015, de 9 de febrer, de la Conselleria d'Educació, Cultura i Esport, per la qual es convoquen beques per a la realització d'estudis universitaris en els casos en què concórreguen circumstàncies econòmiques sobrevingudes durant el curs acadèmic 2014-2015 en les universitats públiques de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7464

Data del DOGV
:   12-02-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/1204


Data del document
:   09-02-2015

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

ORDE 6/2015, de 9 de febrer, de la Conselleria d'Educació, Cultura i Esport, per la qual es convoquen beques per a la realització d'estudis universitaris en els casos en què concórreguen circumstàncies econòmiques sobrevingudes durant el curs acadèmic 2014-2015 en les universitats públiques de la Comunitat Valenciana. [2015/1204]  
La Llei Orgànica 1/2006, de 10 d'abril, de reforma de la Llei Orgànica 5/1982, d'1 de juliol, d'Estatut d'Autonomia de la Comunitat Valenciana, establix en l'article 53 que correspon a la Generalitat la competència exclusiva en la regulació i l'administració de l'ensenyament en tota la seua extensió, nivells i graus, modalitats i especialitats, sense perjuí de les facultats que corresponen a l'Estat.  
La Llei de la Generalitat Valenciana 7/1992, de 28 de desembre, de Pressupostos per a l'exercici de 1993, disposa que el Consell haurà de desenrotllar una línia de beques o ajudes dirigides a atendre els gastos de matrícula d'aquells alumnes de les universitats públiques de la Comunitat Valenciana que ho sol·liciten. Per a la seua concessió es tindrà en compte la capacitat econòmica i l'aprofitament acadèmic, sense perjuí de la coordinació amb el sistema general de beques i ajudes a l'estudi.  
El Consell, conscient de la necessitat d'invertir en formació de capital humà, pretén continuar en esta línia d'ampliar l'abast de les beques i ajudes perquè arriben a una majoria d'estudiants universitaris de la Comunitat Valenciana, i així afavorir la competència, la igualtat d'oportunitats i l'excel·lència en el rendiment acadèmic. Amb esta finalitat, el Decret 40/2002, de 5 de març, del Govern Valencià, de mesures de suport als estudiants universitaris a la Comunitat Valenciana (DOGV 4207, 11.03.2002), modificat pel Decret 88/2006, de 16 de juny (DOGV 5284, 20.06.2006), disposa que podran establir-se ajudes per a l'exempció del pagament de la tarifa de les taxes per servicis acadèmics universitaris.  
L'Orde de la Conselleria d'Educació, Cultura i Esport per la qual es convoquen beques per a la realització d'estudis universitaris durant el curs acadèmic 2014-2015 en les universitats de la Comunitat Valenciana establix unes condicions econòmiques i de rendiment acadèmic que és necessari complir per a obtindre l'exempció del pagament de les taxes pels servicis acadèmics universitaris.  
La repercussió de la conjuntura econòmica desfavorable ha ocasionat una pèrdua d'ingressos familiars que deteriora les seues característiques socioeconòmiques. Per això, la Generalitat pretén facilitar l'accés a la universitat a aquells membres d'estes famílies a les quals els han sobrevingut circumstàncies econòmiques que les situen en risc d'exclusió social.  
L'article 148.3 del text refós de la Llei de Taxes de la Generalitat Valenciana, aprovat pel Decret Legislatiu 1/2005, de 25 de febrer, establix que es compensarà a les universitats l'import de les taxes no satisfetes pels alumnes becaris.  
Atés el caràcter d'estes ajudes, dirigides a un col·lectiu que no exercix una activitat econòmica, estes subvencions, per la pròpia naturalesa dels beneficiaris als quals van destinades, queden excloses de l'aplicació del principi d'incompatibilitat amb el Mercat Comú formulat en l'article 107 del Tractat de Funcionament de la Unió Europea, i per tant no és obligatori notificar-les a la Comissió Europea.  
  
Per al desplegament i l'aplicació d'esta orde es complirà la normativa bàsica aplicable en matèria d'administració electrònica, així com amb el que s'establix en el Decret 132/2009, de 4 de setembre, del Consell, pel qual es regula la concessió de beques, i en la Llei 38/2003, de 17 de novembre, General de Subvencions. Així mateix, es complirà el que disposa el Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic.  
Per tot això, d'acord amb l'article 47 del text refós de la Llei d'Hisenda Pública de la Generalitat, aprovat pel Decret Legislatiu de 26 de juny de 1991; fent ús de les atribucions que em conferixen els articles 28.e i 37 de la Llei 5/1983, de 30 de desembre, del Consell, modificada per la Llei 12/2007, de 20 de març, de la Generalitat, vista la proposta de 20 de gener de 2015, del director general d'Universitat, Estudis Superiors i Ciència, i de conformitat amb esta,  
  
  
  
ORDENE  
  
Primer  
Es convoquen beques per al curs acadèmic 2014-2015 per a la realització d'estudis universitaris en els casos en què concórreguen circumstàncies econòmiques sobrevingudes en les universitats públiques que integren el sistema universitari valencià, a les quals fa referència l'article 2 de la Llei 4/2007, de 9 de febrer, de coordinació del sistema universitari valencià.  
La concessió d'estes beques es regirà per les bases que s'adjunten com a annex d'esta orde.  
  
Segon  
La convocatòria d'estes ajudes es finançarà a càrrec de l'aplicació pressupostària 27.23.54.351.21.0, Universitat i Estudis Superiors, línia de subvenció T1313000, «Beques alumnat ensenyaments universitaris i estudis superiors», del pressupost de gastos de la Generalitat per a l'exercici 2015 per un import total màxim de 250.500.00 euros.  
  
  
Tercer  
El gaudi de la beca és incompatible amb la percepció de qualsevol altra subvenció, ajuda, ingrés o recurs per a la mateixa finalitat, que procedisca de qualsevol administració o ens públic o privat, nacionals, de la Unió Europea o d'organismes internacionals.  
  
  
DISPOSICIONS FINALS  
  
Primera  
Es faculta el director general d'Universitat, Estudis Superiors i Ciència, de conformitat amb el Decret 140/2014, de 5 de setembre, del Consell, pel qual s'aprova el Reglament Orgànic i Funcional de la Conselleria d'Educació, Cultura i Esport, perquè dicte les resolucions complementàries que siguen necessàries per a dur a terme el que disposa esta orde, i es delega en ell l'atribució d'atorgar les subvencions a què es referix esta convocatòria.  
  
Segona  
La present orde produirà efectes l'endemà de la publicació en el Diari Oficial de la Comunitat Valenciana.  
  
Tercera  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei reguladora de la jurisdicció contenciosa administrativa, contra el present acte, que posa fi a la via administrativa, es podrà interposar potestativament un recurs de reposició o plantejar directament un recurs contenciós administratiu en els terminis i davant els òrgans que s'indiquen a continuació:  
a) El recurs de reposició haurà d'interposar-se davant de la consellera d'Educació, Cultura i Esport en el termini d'un mes a comptar de l'endemà de publicar-se en el Diari Oficial de la Comunitat Valenciana.  
  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de publicar-se en el Diari Oficial de la Comunitat Valenciana.  
  
València, 9 de febrer de 2015  
  
La consellera d'Educació, Cultura i Esport,  
MARÍA JOSÉ CATALÁ VERDET  
  
  
ANNEX  
Bases  
  
Normes de caràcter general  
  
Primera. Beneficiaris i estudis compresos  
1. Podran sol·licitar la beca per a la realització d'estudis universitaris per circumstàncies econòmiques sobrevingudes els alumnes matriculats durant el curs acadèmic 2014-2015 en qualsevol de les ensenyances següents que s'impartisquen en les universitats públiques de la Comunitat Valenciana:  
a) Ensenyaments universitaris adaptats a l'Espai Europeu d'Educació Superior conduents a títols oficials de grau.  
b) Els conduents a l'obtenció dels títols de llicenciat, enginyer, arquitecte, diplomat, mestre, enginyer tècnic i arquitecte tècnic.  
  
2. No s'inclouen en esta convocatòria exempcions ni ajudes per a la realització d'estudis de màster, complements de formació per a accés o obtenció del títol de màster, grau o per a prosseguir estudis oficials de llicenciatura, i estudis corresponents al tercer cicle o doctorat, estudis d'especialització i estudis conduents a l'obtenció de títols propis de les universitats.  
  
Segona. Naturalesa i quantia de la beca  
1. La beca consistirà en l'exempció del pagament de la taxa dels crèdits en primera matrícula. El dit import serà l'establit en el Decret 110/2014, d'11 de juliol, del Consell, pel qual es fixen les taxes a satisfer per la prestació de servicis acadèmics universitaris per al curs 2014-2015 (DOCV 7316, 14.07.2014).  
2. En tots els casos l'ajuda només afectarà els crèdits de què es matricula l'estudiant per primera vegada en el curs 2014-2015.  
3. No formaran part de la beca de matrícula els crèdits que excedisquen el mínim necessari per a obtindre la titulació de què es tracte.  
4. Es consideraran excloses de l'import de la beca les exempcions i bonificacions del pagament de les mencionades taxes a què tinga dret la persona beneficiària.  
5. Tant les exempcions de les taxes com les ajudes per al pagament dels gastos de matrícula afectaran únicament les assignatures o crèdits de què s'haja matriculat la persona sol·licitant per primera vegada en el curs 2014-2015 en una única titulació i especialitat.  
  
Tercera. Criteris d'adjudicació  
1. Les ajudes es concediran, després de la comprovació de la concurrència de les circumstàncies sobrevingudes expressades en la sol·licitud, fins que s'esgote l'import destinat a la concessió d'estes ajudes. En el cas que l'import de la dotació pressupostària siga insuficient per a atendre el nombre de sol·licituds que complixen els requisits exigits, estes es concediran atenent el nombre més gran de crèdits superats en el curs 2013-2014, i si persistix l'empat, a l'estudiant de més edat.  
  
2. Les circumstàncies sobrevingudes durant el curs acadèmic 2014-2015 a què es referix el paràgraf anterior seran:  
a) Extinció del contracte de treball de membres de la unitat familiar, sempre que haja sigut subscrit amb anterioritat a l'1 de juny de 2014, i estiguen en situació de desocupació durant el curs acadèmic 2014-2015. No es considerarà que es produïx esta circumstància en el cas dels treballadors fixos discontinus.  
Sense perjuí d'aportar qualsevol document que la persona sol·licitant estime pertinent, la sol·licitud haurà d'acompanyar-se de la documentació acreditativa següent:  
- Còpia del contracte de treball.  
- Certificat d'empresa en què conste la fi de la relació laboral per una causa aliena al treballador.  
- Document que acredite la pèrdua d'ingressos (última nòmina del treballador).  
- Certificat de la situació de ser o no ser beneficiari de prestacions per desocupació i, si és el cas, certificat de prestació actual per desocupació.  
b) Mort d'un dels membres de la unitat familiar perceptor d'ingressos que comporte la disminució d'ingressos. Sense perjuí d'aportar qualsevol document que la persona sol·licitant estime pertinent, la sol·licitud haurà d'acompanyar-se de la documentació acreditativa següent:  
- Certificat de defunció.  
- Última nòmina d'ingressos percebuts.  
- Document que acredite l'import de la pensió de viudetat i/o orfandat.  
c) Situació d'incapacitat de membres de la unitat familiar perceptors d'ingressos que comporte la disminució d'ingressos. Sense perjuí d'aportar qualsevol document que la persona sol·licitant estime pertinent, la sol·licitud haurà d'acompanyar-se de la documentació acreditativa següent:  
- Certificat de la situació d'incapacitat de membres de la unitat familiar perceptors d'ingressos que comporte disminució d'ingressos.  
  
- Última nòmina d'ingressos percebuts.  
d) Discapacitat de membres de la unitat familiar perceptors d'ingressos que comporte la disminució d'ingressos. Sense perjuí d'aportar qualsevol document que la persona sol·licitant estime pertinent, la sol·licitud haurà d'acompanyar-se de la documentació acreditativa següent:  
  
- Certificat de discapacitat de membres de la unitat familiar perceptors d'ingressos que comporte disminució d'ingressos.  
- Última nòmina d'ingressos percebuts.  
e) Malaltia greu d'un dels membres perceptor d'ingressos que comporte la disminució d'ingressos. Es consideraran malaltia greu les incloses en l'annex del Reial Decret 1148/2011, de 29 de juliol, per a l'aplicació i el desenrotllament, en el sistema de la Seguretat Social, de la prestació econòmica per atenció de menors afectats per càncer o una altra malaltia greu. Sense perjuí d'aportar qualsevol document que la persona sol·licitant estime pertinent, la sol·licitud haurà d'acompanyar-se de la documentació acreditativa següent:  
- Certificat mèdic de la malaltia del membre de la unitat familiar perceptor d'ingressos que comporte disminució d'ingressos.  
- Última nòmina d'ingressos percebuts.  
f) Reducció de la jornada de treball de membres de la unitat familiar igual o superior a un 25 per cent. Sense perjuí d'aportar qualsevol document que la persona sol·licitant estime pertinent, la sol·licitud haurà d'acompanyar-se de la documentació acreditativa següent:  
- Certificat de l'empresa que acredite la reducció de jornada de treball de membres de la unitat familiar igual o superior al 25 per cent.  
- Certificat de l'empresa que acredite la disminució d'ingressos derivada de la reducció de jornada.  
3. L'al·legació exclusivament d'ingressos familiars baixos no és causa suficient que justifique per si mateixa la sol·licitud de les ajudes objecte d'esta orde.  
4. Només als efectes d'esta orde, el curs acadèmic 2014-2015 serà el període comprés entre l'1 de juny de 2014 i el 30 d'abril de 2015.  
  
  
Quarta. Requisits generals exigibles  
Per a la concessió de les ajudes objecte d'esta orde s'hauran de complir els requisits següents:  
1. Els requisits establits en l'apartat 1 de l'article 4 del Reial Decret 1721/2007, de 21 de desembre, pel qual s'establix el sistema de beques i altres ajudes a l'estudi personalitzades (BOE 15, 17.01.2008). A estos efectes, el requisit del treball en Espanya s'aplicarà tant a l'alumnat comunitari com al no comunitari i es referirà a l'exercici de 2013.  
  
A més, de conformitat amb el que disposa la Llei 4/2000, d'11 de gener, sobre drets i llibertats dels estrangers a Espanya i la seua integració social, modificada per la Llei Orgànica 2/2009, d'11 de desembre, els estudiants estrangers no comunitaris hauran d'acreditar la seua condició de residents, i quedaran exclosos si concorren a estes beques els que es troben en situació d'estada.  
2. Tindre la residència administrativa en qualsevol municipi de la Comunitat Valenciana.  
3. Cursar estudis conduents a l'obtenció de títols universitaris oficials a què fa referència la base primera, punt 1, d'esta orde, en universitats públiques de la Comunitat Valenciana o centres adscrits a estes.  
  
4. No estar en possessió ni reunir els requisits legals per a l'expedició d'algun dels títols inclosos en el punt 1 de la base primera.  
5. Haver superat en el curs 2013-2014, o en l'últim cursat, en els estudis indicats en el punt 1 de la base primera d'esta orde, els següents percentatges dels crèdits en què han estat matriculats:  
  
  
Branca de coneixement Percentatge de crèdits  
que han de superar-se  
Arts i humanitats 70 %  
Ciències socials i jurídiques 70 %  
Ciències de la salut 60 %  
Ciències 50 %  
Enginyeria i arquitectura 50 %  
  
  
  
Per als que es matriculen per primera vegada en el primer curs, s'haurà d'acreditar una nota d'accés a la universitat de 5,50 punts o superior. Per a l'obtenció de la dita nota s'exclourà la qualificació obtinguda en la fase específica. En les altres vies d'accés a la universitat s'atendrà la nota obtinguda en la prova o ensenyament que permeta l'accés.  
6. Reunir els requisits econòmics i acadèmics que s'establixen en esta orde.  
  
Quinta. Requisits econòmics i patrimonials  
1. Les persones sol·licitants de beca han de justificar les circumstàncies sobrevingudes durant el curs acadèmic 2014-2015 que han provocat la seua situació econòmica d'especial gravetat atenent els ingressos familiars, bé provinguen de la seua renda, d'altres rendiments patrimonials o de qualsevol altra prestació social.  
2. Es considerarà que els ingressos familiars provoquen una situació econòmica d'especial gravetat quan no superen els llindars de rendes i patrimoni establits en la norma octava i novena, respectivament, de les bases de l'Orde de 2015 de la Conselleria d'Educació, Cultura i Esport per la qual es convoquen beques per a la realització d'estudis universitaris durant el curs acadèmic 2014-2015 en les universitats de la Comunitat Valenciana.  
3. Els ingressos familiars s'obtindran per agregació dels ingressos actuals o predicibles de cada un dels membres computables de la família, tenint en compte les deduccions previstes en la norma sèptima de les bases de l'Orde de de 2015, de la Conselleria d'Educació, Cultura i Esport per la qual es convoquen beques per a la realització d'estudis universitaris durant el curs acadèmic 2014-2015 en les universitats de la Comunitat Valenciana.  
  
  
Regles de procediment  
  
Sexta. Model de sol·licitud i documentació adjunta  
1. Els alumnes que sol·liciten beca hauran d'omplir per via telemàtica el formulari de sol·licitud que apareix en l'adreça d'Internet que s'indica a continuació, i presentar-lo en el lloc i el termini establit en la base sèptima:  
 http://www.cece.gva.es/univ/val/ayudas\_y\_becas.htm  
2. Les persones sol·licitants hauran d'imprimir totes les pàgines del justificant de sol·licitud, que hauran de ser generades una vegada registrada la sol·licitud del formulari mencionat en el punt 1 anterior, i les presentaran amb les corresponents firmes originals en qualsevol dels llocs a què fa referència la base 7, punt 1, d'esta convocatòria.  
3. Les persones sol·licitants hauran d'acreditar estar matriculades en una universitat pública valenciana i aportar qualsevol documentació que acredite les circumstàncies sobrevingudes durant el curs acadèmic 2014-2015 i el compliment dels requisits per a la concessió de l'ajuda.  
  
Les circumstàncies al·legades hauran d'estar documentalment acreditades i, en tot cas, reflectir la disminució d'ingressos succeïda durant el curs acadèmic 2014-2015.  
En qualsevol moment del procediment es podrà requerir l'aportació dels documents originals justificatius de les circumstàncies al·legades.  
  
4. Amb la presentació de la sol·licitud, la persona sol·licitant i el pare, la mare, el tutor o persona encarregada de la guàrdia i protecció de la persona sol·licitant, en el cas de ser menor d'edat no emancipada, declaren sota responsabilitat solidària el següent:  
a) Que accepten les bases de la convocatòria per a la qual sol·liciten la beca.  
b) Que totes les dades incorporades a la sol·licitud s'ajusten a la realitat.  
c) Que queden assabentats que la inexactitud de les circumstàncies declarades donarà lloc a la denegació o revocació de la beca.  
d) Que coneixen la incompatibilitat d'estes beques amb qualsevol altra ajuda o beca per a la mateixa activitat o similar.  
e) Que la persona sol·licitant no es troba en cap de les circumstàncies arreplegades en els article 13 i 34.5 de la Llei 38/2003, de 17 de novembre, General de Subvencions.  
5. La sol·licitud l'hauran de firmar tots els membres computables de la família majors d'edat, els quals podran atorgar el seu consentiment a la Conselleria d'Educació, Cultura i Esport per a obtindre les dades necessàries per a determinar el seu rendiment acadèmic i les dades necessàries de renda i patrimoni familiars als efectes de beques, a través de les corresponents administracions públiques, així com el consentiment per a la verificació de les seues dades personals en el Sistema de Verificació de Dades de Residència i Identitat.  
6. En cas de no atorgar el consentiment a què fa referència l'apartat anterior, les persones sol·licitants haurà de remetre a la Direcció General d'Universitat, Estudis Superiors i Ciència la documentació següent:  
  
a) Certificat d'empadronament de la persona sol·licitant.  
b) Certificat de renda de l'exercici 2013, expedit per l'Agència Estatal d'Administració Tributària, de tots els membres computables.  
  
c) Certificat de béns immobles expedit per la Gerència del Cadastre de tots els membres computables.  
Document nacional d'identitat o, si és el cas, número d'identitat d'estranger de tots els membres computables majors de 14 anys.  
  
7. Si la sol·licitud no reunix els requisits exigits per la legislació aplicable, es requerirà les persones interessades perquè en el termini de deu dies esmenen la falta o aporten els documents preceptius, amb la indicació que si no ho fan així, es considerarà que desistixen de la seua petició, prèvia resolució, que haurà de ser dictada en els termes que preveu l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Sèptima. Lloc i termini de presentació de sol·licituds  
1. Les sol·licituds es presentaran en el Registre General de la Conselleria d'Educació, Cultura i Esport, o per mitjà de qualsevol dels procediments previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
En cas que les persones sol·licitants opten per presentar la sol·licitud en una oficina de correus d'Espanya, ho faran en un sobre obert perquè cada imprés siga datat i segellat separadament pel personal de correus abans de ser certificat.  
2. Les sol·licituds podran presentar-se en qualsevol moment a comptar de l'endemà de la publicació d'esta orde en el Diari Oficial de la Comunitat Valenciana fins al 30 d'abril de 2015.  
  
Octava. Instrucció del procediment  
1. L'òrgan competent per a l'ordenació i la instrucció de l'expedient és la Subdirecció General d'Universitat, Estudis Superiors i Ciència.  
  
2. Per a l'estudi de les sol·licituds presentades i la selecció de possibles beneficiaris, es constituirà una comissió avaluadora que actuarà com a òrgan col·legiat de selecció, amb la composició que a continuació s'assenyala:  
Presidenta: la subdirectora d'Universitat, Estudis Superiors i Ciència, o persona en qui delegue.  
Vocals: un funcionari o una funcionària de la Direcció General d'Universitats i de cada una de les universitats públiques de la Comunitat Valenciana.  
Secretària: la cap del Servici de Gestió Economicopressupostària de les Universitats.  
3. El funcionament de la comissió avaluadora s'ajustarà al que disposen les normes contingudes a este efecte en el capítol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Novena. Proposta de concessió i denegació de beques  
1. La comissió avaluadora i l'òrgan instructor podran requerir els documents complementaris que es consideren necessaris per a un coneixement adequat de les circumstàncies peculiars de cada cas, a l'efecte de garantir la inversió correcta dels recursos pressupostaris destinats a les beques per circumstàncies sobrevingudes.  
2. Els òrgans esmentats sol·licitaran tots els informes que consideren necessaris per a la determinació, el coneixement i la comprovació de les dades en virtut de les quals s'ha de pronunciar la resolució.  
3. La comissió avaluadora estudiarà i comprovarà les sol·licituds, i, una vegada avaluades, haurà d'emetre un informe en què es concrete el resultat de l'avaluació efectuada i elevarà al director general d'Universitat, Estudis Superiors i Ciència, a través de l'òrgan instructor, la relació de sol·licituds proposades per a la concessió de la beca, així com la relació de sol·licituds proposades per a la denegació.  
  
Deu. Resolució  
L'òrgan instructor, de conformitat amb l'informe de l'òrgan col·legiat, formularà la proposta de resolució, que serà firmada pel director general d'Universitat, Estudis Superiors i Ciència i es publicarà en la pàgina web de la Conselleria d'Educació, Cultura i Esport, a l'efecte del que s'ha previst en l'article 59, apartat 5.b, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Les persones sol·licitants, en un termini màxim de deu hàbils des de la publicació, podran presentar les al·legacions que estimen oportunes mitjançant un escrit dirigit al director general d'Universitat, Estudis Superiors i Ciència.  
Examinades les al·legacions presentades, el director general d'Universitat, Estudis Superiors i Ciència resoldrà el procediment per delegació de la consellera d'Educació, Cultura i Esport i ordenarà la publicació en el Diari Oficial de la Comunitat Valenciana.  
Esta resolució, que posa fi a la via administrativa, haurà de ser dictada en el termini màxim de tres mesos a comptar de l'endemà de la finalització del termini establit per a presentar les sol·licituds, sense perjuí de l'ampliació de terminis prevista en l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Onze. Compensació a les universitats públiques de l'exempció de la taxa  
1. L'import de les taxes dels crèdits de primera matrícula per servicis acadèmics dels alumnes beneficiaris de les beques convocades per la present orde serà compensat a les universitats públiques amb la quantitat que els lliure la Hisenda Pública, d'acord amb el que disposa l'article 47.bis del text refós de la Llei d'Hisenda Pública de la Generalitat Valenciana, en la quantia determinada per la resolució d'adjudicació, que correspondrà a la totalitat de becaris de cada universitat.  
2. Les universitats públiques de la Comunitat Valenciana demoraran l'exigència del pagament de la matrícula dels crèdits matriculats per primera vegada als alumnes sol·licitants d'estes beques fins al moment en què es dicte la resolució definitiva de concessió o denegació. Les universitats exigiran el pagament de les taxes que corresponguen a les persones sol·licitants a les qual els deneguen la beca.  
3. No obstant el que disposa l'apartat anterior, les secretaries dels centres universitaris podran requerir cautelarment l'abonament de les esmentades taxes de matrícula a les persones sol·licitants que no cursen els estudis compresos en la base primera de la convocatòria, o que no hagen superat el percentatge de crèdits en què s'han matriculat, establit en la base quarta, punt 5, de la convocatòria, o a les persones sol·licitants que es matriculen per primera vegada de primer curs i que la seua nota d'accés a la universitat siga inferior a 5,50 punts.  
  
  
Dotze. Dades de caràcter personal  
Les dades personals arreplegades en ocasió del present procediment seran objecte de tractament automatitzat per la Conselleria d'Educació, Cultura i Esport. El tractament d'estes dades serà d'acord amb el que es disposa en la Llei Orgànica 15/1999, de 13 de desembre, de Protecció de Dades de Caràcter Personal, així com en el Reial Decret 1720/2007, de 21 de desembre, pel qual s'aprova el reglament de desplegament de l'esmentada llei.